CELEX: 32005R1540
Language: et
Date: 2005-09-22
Title: Komisjoni määrus (EÜ) nr 1540/2005, 22. september 2005, veiseliha eritoetuskava kohaldamise kohta 2004. aastal Iirimaal ja Ühendkuningriigis

23.9.2005   
            
            
               ET
            
            
               Euroopa Liidu Teataja
            
            
               L 247/10
            
         
      KOMISJONI MÄÄRUS (EÜ) nr 1540/2005,
   22. september 2005,
   veiseliha eritoetuskava kohaldamise kohta 2004. aastal Iirimaal ja Ühendkuningriigis
   EUROOPA ÜHENDUSTE KOMISJON,
   võttes arvesse Euroopa Ühenduse asutamislepingut,
   võttes arvesse nõukogu 17. mai 1999. aasta määrust (EÜ) nr 1254/1999 veise- ja vasikalihaturu ühise korralduse kohta, (1) eelkõige selle artikli 50 teist taanet,
   ning arvestades järgmist:
   
               (1)
            
            
               Määruse (EÜ) nr 1254/1999 artikli 4 lõike 1 kohaselt on tootjatel, kes peavad oma põllumajandusettevõttes isasveiseid, taotluse korral õigus saada eritoetust. Eritoetus määratakse artikli 4 lõike 2 kohaselt kahes vanuseklassis. Kõnealuse määruse artikli 4 lõike 2 punkti a ja punkti b esimese taande kohaselt määratakse esimeses vanuseklassis eritoetus üks kord iga vähemalt üheksakuuse pulli eluajal või härja puhul esmakordselt siis, kui härg on üheksakuune. Kõnealuse määruse artikli 4 lõike 2 punkti b teise taande kohaselt määratakse teises vanuseklassis eritoetus härja puhul teist korda siis, kui härg on saanud 21kuuseks. Kui kõnealuse määruse artikli 4 lõike 4 kohaselt nende vähemalt üheksakuuste pullide ning üheksa- kuni kahekümnekuuste härgade koguarv, kelle kohta on esitatud abitaotlus ja kes vastavad eritoetuse määramise tingimustele, ületab teatavas piirkonnas nimetatud määruse I lisas osutatud piirkondliku ülempiiri, vähendatakse võrdeliselt esimeses ja teises vanuseklassis kõnesoleval aastal abi saamise tingimustele vastavate loomade arvu tootja kohta.
            
         
               (2)
            
            
               Pärast Iirimaa ja Ühendkuningriigi vastu võetud otsust kohaldada alates 1. jaanuarist 2005 ühtset otsemaksete kava vastavalt nõukogu 29. septembri 2003. aasta määrusele (EÜ) nr 1782/2003 (millega kehtestatakse ühise põllumajanduspoliitika raames kohaldatavate otsetoetuskavade ühiseeskirjad ja teatavad toetuskavad põllumajandustootjate jaoks ning muudetakse määruseid (EMÜ) nr 2019/93, (EÜ) nr 1452/2001, (EÜ) nr 1453/2001, (EÜ) nr 1454/2001, (EÜ) nr 1868/94, (EÜ) nr 1251/1999, (EÜ) nr 1254/1999, (EÜ) nr 1673/2000, (EMÜ) nr 2358/71 ja (EÜ) nr 2529/2001) (2) soovis suur hulk põllumajandustootjaid saada oma abi saamise tingimustele vastavate veiste eest eritoetust enne kava lõppu 31. detsembril 2004. Selle tulemusena oli loomade arv, kelle kohta esitati taotlus 2004. aastal, märkimisväärselt suurem kui eelnevatel aastatel.
            
         
               (3)
            
            
               2004. aastal esimese vanuseklassi loomade kohta esitatud taotluste arvu kasv Iirimaal ja Ühendkuningriigis oli märkimisväärselt suurem kui 2003. aastal ning selle tulemuseks oli asjaomaste piirkondlike toetuste ülemmäära liigne ületamine. Tuleks märkida ka teise vanuseklassi loomade kohta esitatud taotluste arvu kasvu võrreldes eelneva aastaga. Siiski on see tunduvalt väiksem kui esimese vanuseklassi taotluste arvu kasv.
            
         
               (4)
            
            
               Määruse (EÜ) nr 1254/1999 artikli 4 lõike 4 kohaselt võib piirkondliku ülempiiri liigse ületamise tulemuseks olla kõigi toetusetaotluste võrdeline vähenemine. Võttes arvesse asjaolu, et kava lõpetati 31. detsembril 2004, kaotab teise vanuseklassi loomade kohta esitatud taotluste arvu vähendamise eesmärk tähenduse, kuna loomade puhul, kelle osas esitati taotlus toetuse saamiseks ajal, kui nad kuulusid esimesse vanuseklassi, ei saa nende teise vanuseklassi kuulumise ajal enam taotlust esitada. Komisjoni määruse (EÜ) nr 1254/1999 artikli 4 lõikes 4 ettenähtud vähendamise kohaldamine mõlema vanuseklassi kohta tooks kaasa 2004. aastal teise vanuseklassi loomade osas abitaotluse esitanud tootjate ebaõiglase karistamise. Eritoetuste kava lõppemine Iirimaal ja Ühendkuningriigis 31. detsembril 2004 on seega tekitanud turul spetsiifilise probleemi, mis tuleb lahendada kõnealustele põllutootjatele ebaõiglaste tagajärgede tekitamise vältimiseks. Seepärast on vaja võtta asjakohased meetmed karistusliku mõju vähendamiseks tootjatele.
            
         
               (5)
            
            
               Et vähendada Iirimaal ja Ühendkuningriigis 2004. kalendriaastal esimese vanuseklassi loomade osas ülempiiri liigsest ületamisest tingitud vähendamise mõju teise vanuseklassi loomade puhul, peaksid teise vanuseklassi loomade eest makstavad eritoetused vastama sama vanuseklassi loomade eest 2001., 2002. ja 2003. aastal makstud eritoetuste keskmisele arvule.
            
         
               (6)
            
            
               Määruse (EÜ) nr 1254/1999 artikli 13 lõike 1 kohaselt on eritoetust saavatel tootjatel õigus saada ekstensiivistamistoetust tingimusel, et asjassepuutuval kalendriaastal vastab põllumajandusettevõtte loomkoormuse suurus nimetatud määruse artikli 13 lõike 2 tingimustele. Ekstensiivistamistoetust tuleks maksta nimetatud määruse artikli 13 lõike 2 tingimustele vastava loomkoormusega põllumajandusettevõtete teise vanuseklassi loomade eest, kelle eest on makstud eritoetust.
            
         
               (7)
            
            
               Vastavalt määruse (EÜ) nr 1254/1999 artikli 22 lõike 2 esimesele taandele tuli toetused välja maksta hiljemalt 30. juunil 2005. Võttes arvesse eritoetuste kava lõppemisest tulenevaid erilisi asjaolusid, tuleks eespool nimetatud eritoetused maksta välja hiljemalt 15. oktoobril 2005.
            
         
               (8)
            
            
               Veise- ja vasikalihaturu korralduskomitee ei ole oma eesistuja määratud tähtaja jooksul arvamust esitanud,
            
         ON VASTU VÕTNUD KÄESOLEVA MÄÄRUSE:
   Artikkel 1
   1.   Erandina määruse (EÜ) nr 1254/1999 artikli 4 lõikest 4 on Iirimaal ja Ühendkuningriigis nimetatud määruse artikli 4 lõike 2 punktis b viidatud loomade maksimumarv, kelle eest võib maksta eritoetust 2004. kalendriaasta eest, järgmine:
   
               —
            
            
               Iirimaa: 849 400,
            
         
               —
            
            
               Ühendkuningriik: 938 100.
            
         2.   Ekstensiivistamistoetust võib maksta määruse (EÜ) nr 1254/1999 artikli 4 lõike 2 punktis b viidatud loomade puhul, kelle eest makstakse eritoetust ning keda peetakse nimetatud määruse artikli 13 punkti 2 tingimustele vastava loomkoormusega põllumajandusettevõtetes.
   3.   Erandina määruse (EÜ) nr 1254/1999 artikli 22 lõike 2 esimesest taandest tuleb lõigetes 1 ja 2 viidatud toetused maksta välja hiljemalt 15. oktoobril 2005.
   Artikkel 2
   Käesolev määrus jõustub seitsmendal päeval pärast selle avaldamist Euroopa Liidu Teatajas.
   
      Käesolev määrus on tervikuna siduv ja vahetult kohaldatav kõikides liikmesriikides.
      Brüssel, 22. september 2005
      
         
            Komisjoni nimel
         
         
            komisjoni liige
         
         Mariann FISCHER BOEL
         
      
   
   
      (1)  EÜT L 160, 26.6.1999, lk 21. Määrust on viimati muudetud määrusega (EÜ) nr 1782/2003.
   
      (2)  ELT L 270, 21.10.2003, lk 1. Määrust on viimati muudetud komisjoni määrusega (EÜ) nr 118/2005 (ELT L 24, 27.1.2005, lk 15).